Meie matk toimus 21.veebruaril , mis oli pühendatud Eestimaa sünnipäevale.Hommikul olidki matkasellid vastavalt ilmale riietunud ja meie matk võis alata.Kõigepealt kaevasime välja lasteaia kõrvalt metsatukast ilusa õitsva sinilillepõõsa ( mis oli juba valmis vaadatud, kui otsisime lastega esimesi kevade märke).Panime selle siis korvi ja hakkasime liikuma läbi metsa.Matkal saatis meid päike ja tugev tuul.Metsas oli kuulda mitmete lindude laulu. Nägime ka väikesi loomade urukesi ja mõistatasime koos lastega, kes seal võiks elada.Meie matkateele jäi ka liivakarjäär, kus oli näha värskeid jälgi, mis kuulusid metskitsedele ja rebastele.Sealt edasi jõudsime Vaidva jõe äärde, kus nägime kobraste teerada jõest nende söögikohani. Langetatud puud olid ilusti kooritud ja mõned olid langetamisvalmis.Kuna pidime ületama ka Vaidva jõe, saime sillal peatuda ja vaadata üleujutust, sest eelnevalt oli kõvasti sadanud Lätimaal  .Edasine matkarada kulges mööda sõiduteed, kus kahel pool teed laiusid niidud.Tuletasime lastega meelde, et eelmisel aastal käisime sealsamas vaatlemas suurt haneparve ja paljusid luiki. Enne sihtpunkti jõudmist matkasime taas mööda metsarada ja lõpuks olimegi kohale jõudnud "Eesti hävinud kodu" juurde,kus ootasid meid ka noorema rühma lapsed .Seal oli  talukoha peremehe mälestuseks püstitatud puuskulptuur, mille ette istutasimegi oma sinilillepõõsa.Kuna hiljaaegu oli püstitatud sinna mälestustahvel" Koopasuu", millel on kujutatud Kalevipoega, kes lükkab lahti raudvärava ja laiali raudteeliiprid ning eesti rahvas pääseb vabadusse.Seal kõrval asub ka koopasuu pikniku koht, kus jõime sooja teed, sõime grillvorste ja magustoiduks oli vastlakukkel.Puhatud ja meelde tuletatud mida täna teada saime, algaski meil teekond lasteaeda.Matka pikkuseks oli meil 5 km.Lastele meeldis matk väga.Tore oli matkates õppida tundma kodukoha loodust ja ajalugu.Matkasellideks olid 7 pisikest ning Anneli ja Siiri.